text: Vandt erstatningssag, men fik ingen erstatning
  20 februar 2013 kl. 16.01
  En familie vandt en retssag over den sælger, som de havde købt deres hus af. Alligevel får de ikke erstatning.
  Selv om man vinder en erstatningssag både i byretten og i landsretten, kan det alligevel godt blive en selv, der til sidst står med regningen. 
  Det skete i hvert fald for en familie fra Ølholm ved Tørring.
  Da familien i efteråret 2009 flyttede ind i deres nye hus, fik de en ubehagelig overraskelse. 
  Badeværelset i kælderen var ikke - som der ellers stod i tilstandsrapporten - lovligt opført.
  Siden har familien konstateret fugt og skimmelsvamp i huset.
  Sælgeren vil ikke erkende, at han selv har opført badeværelset ulovligt. Derfor trak familien sælgeren i retten - og i 2011 gav byretten familien medhold. 
  De skulle have erstatning på 80.000 kroner. Men sælgeren af huset ankede dommen til landsretten.
  Der skulle gå yderligere et år, før landsretten i slutningen af 2012 stadfæstede byrettens dom. Familien skal have erstatning og sælgeren skal betale sagens omkostninger.
  Men sælger har ingen penge, så nu hænger familien fra Ølholm selv på regningen.
  